Document ID: 32014R0957

ΚΑΝΟΝΙΣΜΌΣ (ΕΕ) αριθ. 957/2014 ΤΗΣ ΕΠΙΤΡΟΠΉΣ
της 10ης Σεπτεμβρίου 2014
για την τροποποίηση του παραρτήματος II του κανονισμού (ΕΚ) αριθ. 1333/2008 του Ευρωπαϊκού Κοινοβουλίου και του Συμβουλίου, καθώς και του παραρτήματος του κανονισμού (ΕΕ) αριθ. 231/2012 της Επιτροπής όσον αφορά την αφαίρεση των εστέρων του μοντανικού οξέος (E 912)
(Κείμενο που παρουσιάζει ενδιαφέρον για τον ΕΟΧ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη τον κανονισμό (ΕΚ) αριθ. 1333/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, που αφορά τα πρόσθετα τροφίμων (1), και ιδίως το άρθρο 10 παράγραφος 3 και το άρθρο 14,
Εκτιμώντας τα ακόλουθα:
(1)
Το παράρτημα II του κανονισμού (ΕΚ) αριθ. 1333/2008 θεσπίζει ενωσιακό κατάλογο προσθέτων τροφίμων που εγκρίνονται για χρήση σε τρόφιμα και καθορίζει τους όρους χρήσης τους.
(2)
Ο κανονισμός (ΕΕ) αριθ. 231/2012 της Επιτροπής (2) θεσπίζει προδιαγραφές για τα πρόσθετα τροφίμων που αναφέρονται στα παραρτήματα II και III του κανονισμού (ΕΚ) αριθ. 1333/2008.
(3)
Οι εστέρες του μοντανικού οξέος (Ε 912) είναι κηροί εγκεκριμένοι ως υλικά γλασαρίσματος για επιφανειακή επεξεργασία εσπεριδοειδών, πεπονιών, παπάγια, μάνγκο, αβοκάντο και ανανάδων, σύμφωνα με το παράρτημα II του κανονισμού (ΕΚ) αριθ. 1333/2008.
(4)
Το άρθρο 32 παράγραφος 1 του κανονισμού (ΕΚ) αριθ. 1333/2008 προβλέπει ότι όλα τα πρόσθετα τροφίμων που είχαν ήδη εγκριθεί στην Ένωση πριν από την 20ή Ιανουαρίου 2009 υπόκεινται σε νέα εκτίμηση επικινδυνότητας από την Ευρωπαϊκή Αρχή Ασφάλειας των Τροφίμων («η Αρχή»).
(5)
Για τον σκοπό αυτό έχει θεσπιστεί πρόγραμμα επαναξιολόγησης των προσθέτων τροφίμων με τον κανονισμό (ΕΕ) αριθ. 257/2010 της Επιτροπής (3). Σύμφωνα με τον κανονισμό (ΕΕ) αριθ. 257/2010 η επαναξιολόγηση των προσθέτων τροφίμων άλλων πλην των χρωστικών και των γλυκαντικών ουσιών, πρέπει να γίνει έως τις 31 Δεκεμβρίου 2018. Ωστόσο, ορισμένα πρόσθετα τροφίμων και μεταξύ αυτών οι εστέρες του μοντανικού οξέος (Ε 912) έχουν μεγαλύτερη προτεραιότητα και θα πρέπει να αξιολογηθούν νωρίτερα.
(6)
Σύμφωνα με το άρθρο 6 παράγραφος 1 του κανονισμού (ΕΕ) αριθ. 257/2010, ο/οι ενδιαφερόμενος/-οι υπεύθυνος/-οι επιχειρήσεων και άλλα ενδιαφερόμενα μέρη θα πρέπει να υποβάλλουν στοιχεία για την επαναξιολόγηση ενός προσθέτου τροφίμων εντός της περιόδου που έχει ορίσει η Αρχή στην πρόσκλησή της για την υποβολή στοιχείων.
(7)
Στις 15 Φεβρουαρίου 2012 η Αρχή δημοσίευσε πρόσκληση υποβολής επιστημονικών στοιχείων για τους εστέρες του μοντανικού οξέος (Ε 912) (4) με την οποία καλεί τα ενδιαφερόμενα μέρη και τους εμπλεκομένους να υποβάλουν τα αιτούμενα στοιχεία ή να προσκομίσουν πληροφορίες έως την 1η Ιουνίου 2012.
(8)
Στις 7 Ιουνίου 2013 η Αρχή παρέδωσε επιστημονική γνώμη για την επαναξιολόγηση των εστέρων του μοντανικού οξέος (Ε 912) ως προσθέτων τροφίμων (5). Στη γνώμη αυτή η Αρχή διευκρίνιζε ότι δεν υπήρχαν διαθέσιμα στοιχεία για τη σχέση μεταξύ εστέρων του μοντανικού οξέος και την τοξικοκινητική και την τοξικότητα στο αναπαραγωγικό σύστημα ή την τοξικότητα στην ανάπτυξη. Τα διαθέσιμα στοιχεία για βραχυπρόθεσμη και υποχρόνια τοξικότητα, γονιδιοτοξικότητα και χρόνια τοξικότητα και ικανότητα καρκινογένεσης των εστέρων του μοντανικού οξέος ήταν περιορισμένα. Δεν υποβλήθηκαν στοιχεία για τη χρήση. Βάσει των εν λόγω περιορισμών η Αρχή κατέληξε στο συμπέρασμα ότι δεν ήταν δυνατόν να αξιολογηθούν οι εστέρες του μοντανικού οξέος ως πρόσθετα τροφίμων.
(9)
Το άρθρο 6 παράγραφος 5 του κανονισμού (ΕΕ) αριθ. 257/2010 προβλέπει ότι όταν οι αναγκαίες πληροφορίες για την ολοκλήρωση της επαναξιολόγησης ενός συγκεκριμένου πρόσθετου τροφίμων δεν παρέχονται στην Αρχή από τους ενδιαφερόμενους υπευθύνους επιχειρήσεων ούτε από άλλο ενδιαφερόμενο μέρος εντός των προβλεπομένων προθεσμιών, το πρόσθετο τροφίμων μπορεί να αφαιρεθεί από τον ενωσιακό κατάλογο των εγκεκριμένων προσθέτων τροφίμων σύμφωνα με τη διαδικασία του άρθρου 10 παράγραφος 3 του κανονισμού (ΕΚ) αριθ. 1333/2008. Παρομοίως, οι προδιαγραφές του εν λόγω προσθέτου τροφίμων θα πρέπει να ανακληθούν από τον κανονισμό (ΕΕ) αριθ. 231/2012.
(10)
Σύμφωνα με το άρθρο 10 παράγραφος 3 του κανονισμού (ΕΚ) αριθ. 1333/2008, ο ενωσιακός κατάλογος των προσθέτων τροφίμων τροποποιείται σύμφωνα με τη διαδικασία που αναφέρεται στον κανονισμό (ΕΚ) αριθ. 1331/2008 του Ευρωπαϊκού Κοινοβουλίου και του Συμβουλίου (6).
(11)
Σύμφωνα με το άρθρο 3 παράγραφος 1 του κανονισμού (ΕΚ) αριθ. 1331/2008, ο ενωσιακός κατάλογος προσθέτων τροφίμων μπορεί να επικαιροποιείται είτε με πρωτοβουλία της Επιτροπής είτε ύστερα από υποβολή αίτησης.
(12)
Συνεπώς, το παράρτημα II του κανονισμού (ΕΚ) αριθ. 1333/2008 και το παράρτημα του κανονισμού (ΕΕ) αριθ. 231/2012 θα πρέπει να τροποποιηθούν με την αφαίρεση των εστέρων του μοντανικού οξέος (Ε 912) από τον ενωσιακό κατάλογο των εγκεκριμένων προσθέτων τροφίμων, αφού, λόγω της έλλειψης πρόσφατων επιστημονικών τεκμηρίων, η συμπερίληψή τους στον κατάλογο δεν μπορεί πλέον να δικαιολογηθεί.
(13)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το παράρτημα II του κανονισμού (ΕΚ) αριθ. 1333/2008 τροποποιείται σύμφωνα με το παράρτημα I του παρόντος κανονισμού.
Άρθρο 2
Το παράρτημα του κανονισμού (ΕΕ) αριθ. 231/2012 τροποποιείται σύμφωνα με το παράρτημα II του παρόντος κανονισμού.
Άρθρο 3
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Τα τρόφιμα που περιέχουν εστέρες του μοντανικού οξέος (Ε 912) και τα οποία διατέθηκαν νόμιμα στην αγορά πριν από την έναρξη ισχύος του παρόντος κανονισμού δύνανται να συνεχίσουν να κυκλοφορούν στο εμπόριο μέχρι εξάντλησης των αποθεμάτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 10 Σεπτεμβρίου 2014.

Labels: 0
3
17